**proiect**

Aprobat prin Ordinul MECC

nr. \_\_\_\_\_\_\_\_ din \_\_\_\_\_\_\_2021

**REGULAMENTUL-CADRU**

**privind organizarea admiterii în ciclul I – studii superioare de licență**

**pentru anul universitar 2021 – 2022**

1. **DISPOZIŢII GENERALE**

**1**. Prezentul Regulament-cadru este elaborat în conformitate cu art. 78, 79, 80, 85, 89, 91, 107, 121, 150 din **Codul educației nr. 152/2014** și stabilește cadrul general pentru organizarea admiterii în ciclul I – studii superioare de licență în instituțiile de învățământ superior din Republica Moldova.

**2**. Instituțiile de învățământ superior elaborează și aplică metodologiile proprii de organizare a admiterii la programele de studii oferite, în conformitate cu misiunea proprie, strategia instituțională și cu cerințele pieței forței de muncă.

Instituțiile vor perfecta metodologii proprii de admitereonline, luând în calcul siguranța candidaților la studii și a cadrelor din comisiile de admitere. În acest sens urmează să fie implicate cât mai puține cadre universitare în procesul de depunere a dosarelor, ca excepție, acceptându-se prezența fizică pentru depunerea dosarelor a unui număr minim de candidați, care nu dispun de mijloacele digitale respective în virtutea situației economice precare.

**3**. În baza autonomiei universitare și cu asumarea responsabilității publice, instituțiile de învățământ superior organizează concurs de admitere pentru fiecare program de studii și, după caz, testarea cunoștințelor și a capacităților cognitive, artistice sau sportive ale candidaților.

În contextul măsurilorrestrictive ale autorităților publice care limitează accesul în instituțiile de învățământ, în sesiunea de admitere 2021, instituțiile de învățământ superior pot organiza online probele de concurs (dacă este cazul) pentru fiecare program de studii. La decizia senatului, perioada de desfășurare a probelor de concurs se va stabili conform unui orar cu accesul etapizat în instituție, stabilit în metodologia de admitere a universității, cu respectarea cerințelor **epidemiologice,** inclusiv protecții zilnice COVID-19 pentru personal și candidați.

**4**. Instituțiile de învățământ superior vor aduce la cunoștința candidaților, prin afișarea **pe pagina web** instituțională, următoarele informații:

1. **calendarul admiterii** (sesiunea de bază și sesiunile suplimentare, perioada probelor – dacă este cazul,datele prezentării documentelor în original, datele afişării rezultatelor intermediare şi finale);
2. **metodologia** proprie de admitere;
3. **repartizarea locurilor bugetare și cu taxă** pe domenii și programe de studii, forme de învățământ, cote-părți și limba de instruire;
4. **condițiile** și **actele** necesare pentru înscriere la concurs;
5. modalitatea de desfășurare a **probelor de concurs** (dacă este cazul);
6. **facilitățile** sau condițiile speciale;
7. **taxa de înscriere** pentru organizarea și desfășurarea admiterii;
8. **taxele de studii**;
9. alte informații utile candidaților.

**5**. Conducerea instituțiilor de învățământ superior are întreaga responsabilitate pentru organizarea și desfășurarea concursului de admitere.

1. **ORGANIZAREA ADMITERII**

**6.** Concursul de admitere la ciclul I **–** studii superioare de licență se organizează de către instituțiile de învățământ superior, pe domenii de formare profesională, la programe de studii, în baza *Nomenclatorului domeniilor de formare profesională și al specialităților*, aprobat prin **Hotărârea Guvernului nr. 482/2017**, în funcție de forma de învățământ și sursa de finanțare (buget, taxă de studii), în limita planurilor de înmatriculare, aprobate în modul stabilit.

**7.** În cadrul studiilor superioare de licenţă se permite admiterea la specialități duble numai în domeniile Ș*tiinţe ale educaţiei* şi *Științe militare.*

În domeniul general de studiu *011 Științe ale educației*, înmatricularea se desfășoară cu acordul și în baza listei specialităților duble stabilite de Ministerul Educației, Culturii și Cercetării (Anexă la Ordinul nr. 669 din 01.08.2017).

**8.** Admiterea pe bază de contract cu taxă de studii în instituțiile publice şi private de învățământ superior se efectuează după aceleași criterii ca și admiterea la locurile cu finanțare bugetară.

**9.** Admiterea în **instituțiile de învățământ superior publice și private** se organizează numai la programele de studii **acreditate** sau **autorizate provizoriu**, în condiţiile legii, în limita capacităţii de înmatriculare stabilită prin acreditare sau autorizarea de funcţionare provizorie.

**10.** Admiterea la studii superioare de licență/ integrate în domeniile *sănătății, științelor agricole*, *silviculturii, medicinii veterinare, științelor militare, securităţii şi ordinii publice* se desfășoară și cu respectarea prevederilor actelor normative specifice elaborate de ministerele de resort.

**11**. Cererile de înscriere la Concursul de admitere la studii superioare de licență se completează în limba română.

**12**. Probele de concurs pentru admiterea la programele de studii cu predare în limba română se vor susține în limba română sau, la solicitarea scrisă a candidatului, în limba maternă a acestuia.

**13**. Instituțiile de învățământ pot planifica, pentru concursul de admitere, grupe și cu altă limbă de instruire decât cea română (rusă, engleză, franceză, germană etc.), în limita planurilor de înmatriculare aprobate în modul stabilit.

**14.** Candidații pot opta, după înmatriculare, pentru o altă limbă de instruire decât cea din instituția pe care au absolvit-o.

**15.** Cetățenii străini și alolingvii care optează pentru programe de studii cu predare în limba română au obligația să facă dovada cunoașterii limbii române prin acte de studii, certificate etc.

**16**. Instituțiile de învățământ superior prevăd în metodologia proprie de admitere modalitatea de certificare a competențelor lingvistice pentru cetățenii străini și alolingvii care optează pentru programe de studii cu predare în limba română și care nu prezintă la înscriere acte de studii care ar confirma cunoașterea limbii române.

**17**. Instituțiile de învățământ superior prevăd în metodologia proprie de admitere modalitatea de certificare a competențelor lingvistice pentru candidații la programe de studii organizate în limbi de circulație internațională și care nu prezintă la înscriere acte de studii ce ar confirma cunoașterea limbii respective.

**18.** Admiterea în învățământul **cu frecvență redusă** se organizează **doar la programele de studii** la care în instituția respectivă este organizat învățământul **cu frecvență**.

**19.** Concursul pentru admiterea la studii superioare de licență se poate organiza în sesiuni, în condiții identice (termene de depunere online a dosarelor, de desfăşurare a concursului de admitere, de organizare a probelor de concurs-dacă este cazul, de depunere a documentelor în original, de anunţare a rezultatelor intermediare şi finale etc.), **înainte de începerea anului universitar.**

**20**. Candidații au dreptul să se înscrie la concursul de admitere în ciclul I – studii superioare de licență concomitent la mai multe specialități din diverse domenii de formare profesională, la una sau mai multe instituții de învățământ superior, dar pot fi înmatriculați la **un singur program de studii** în cadrul unei singure instituții de învățământ superior, din cele pentru care au optat.

**21**. Candidatul declarat admis la mai multe instituții de învățământ superior, optează pentru specialitatea aleasă, prin depunerea **în original** a actelor de studii la instituția de învățământ respectivă, în termenul de depunere, stabilit de instituție în metodologia proprie de admitere.

Depunerea **în original** a actelor de studii la instituția de învățământ respectivă **se desfășoară conform unui orar cu accesul etapizat stabilit de instituție în metodologia proprie de admitere**, **cu respectarea cerințelor sanitaro-epidemiologice**,inclusiv protecții zilnice anti-COVID-19 pentru tot personalul și candidații.

**III. CONDIȚII DE ADMITERE ȘI DE ÎNSCRIERE A CANDIDAȚILOR**

**22.** La concursul de admitere în ciclul I – studii superioare de licență pot participa cetățenii Republicii Moldova, deținători ai **diplomei de bacalaureat** sau **diplomei de studii profesionale (în domeniu studiat)1,2,3,4**,fie un act de studii echivalent, obținut în instituții de învățământ în străinătate, și recunoscut, în conformitate cu prevederile pct. 29 și 30 ale prezentului Regulament (Anexă).

***Notă:***

1. Deținătorii diplomelor de studii profesionale, absolvenți ai programelor de formare profesională tehnică postsecundară și postsecundară nonterțiară din anul 2021, obținute, urmare a promovării, obligatoriu, **a examenului de bacalaureat profesional** (C.E. art.63, alin.(6)).
2. Deținătorii diplomelor de studii profesionale, absolvenți ai programelor de formare profesională tehnică postsecundară și postsecundară nonterțiară din 2019 (cu excepția absolvenților programelor de învățământ profesional tehnic postsecundar cu durata studiilor de 5 ani, din domeniul „Sănătate”) și din 2020, pot fi înscriși la concursul de admitere **după susținerea obligatorie a examenului de bacalaureat profesional** (C.E. art.63, alin.(6)).
3. Prevederile menționate în pct. 1 și 2 nu se referă la absolvenții programelor de formare profesională tehnică postsecundară și postsecundară nonterțiară, care au realizat studiile în baza diplomei de bacalaureat (C.E. art.63, alin.(6), lit.b), precum și la deținătorii diplomelor de studii profesionale, eliberate la absolvirea programelor cu durata de 4 și 5 ani, până în 2018, inclusiv,

4. Deținătorii diplomelor de studii profesionale, absolvenți ai programelor de formare profesională tehnică postsecundară și postsecundară nonterțiară, cu durata de 2-3 ani, care au realizat studiile în baza unui act, altul decât diploma de bacalaureat în anii 2017-2020 (cu excepția absolvenților din 2017 a programelor de învățământ profesional tehnic postsecundar cu durata studiilor de 3 ani, din domeniul de educație „Arte”), pot fi înscriși la concursul de admitere după susținerea obligatorie a examenului de bacalaureat profesional (C.E. art.63, alin.(6)).

**23.** Cetățenii Republicii Moldova – absolvenți ai instituțiilor de învățământ din unitățile administrativ-teritoriale din stânga Nistrului și municipiul Bender, care dețin atestate de studii medii de cultură generalăpot participa la concursul de admitere în ciclul I – studii superioare de licență la locurile cu destinație specială pentru această categorie de candidați, inclusiv la pe bază de contract cu taxă de studii. Candidații respectivi care au promovat concursul de admitere și sunt înmatriculați, vor urma unan de studii compensator în instituția de învățământ superior, cu susținerea obligatorie la finele acestui an a examenelor de bacalaureat.

**24**. Înscrierea la concursul de admitere a cetățenilor Republicii Moldova, absolvenți ai instituțiilor de învățământ din unitățile administrativ-teritoriale din stânga Nistrului și municipiul Bender*,* se va efectua în conformitate cu prevederile *Regulamentului privind evaluarea calificărilor acordate în unitățile administrativ-teritoriale din stânga Nistrului și municipiul Bender în vederea continuării studiilor și accesului pe piața muncii.*

**25.** Reprezentanții diasporei moldovenești de peste hotare pot participa la concursul de admitere la studii superioare de licență, în condițiile prevăzute pentru cetățenii Republicii Moldova, în limita planurilor de înmatriculare cu finanțare de la buget sau la locurile cu taxă de studii.

Țara de origine (Republica Moldova) a acestor persoane se stabilește în baza copiei certificatului de naștere al candidatului la studii sau al unuia dintre părinți.

**26**. Cetățenii Republicii Moldova, titulari ai actelor de studii obținute în sistemul național de învățământ până la aprobarea Cadrului Național al Calificărilor prin Hotărârea Guvernului nr. 1016/2017, pot participa la concursul de admitere, în conformitate cu prevederile Anexei nr. 3 a Hotărârii de Guvern menționate și Metodologiei de stabilire a corespondenței, nivelului de formare a calificărilor obținute până la aprobarea CNCRM prin ordinul MECC nr. 1703/2019, în limita planurilor de înmatriculare, pe locurile cu finanțare de la buget sau cu taxă de studii.

**27**. Cetățenii străini și apatrizii, titulari ai dreptului de ședere permanentă în Republica Moldova, pot participa la concursul de admitere la studii superioare, în condițiile prevăzute pentru cetățenii Republicii Moldova, în limita planurilor de înmatriculare, pe locurile cu finanțare de la buget sau cu taxă de studii (conform prevederilor **pct. 5** din *Regulamentul cu privire la studiile străinilor în instituțiile de învățământ din Republica Moldova*, aprobat Hotărârea Guvernului nr. 504/2017).

**28.** Cetățenii străini pot fi înscriși la studii superioare cu finanțare bugetară în baza protocoalelor de colaborare în domeniul învățământului între Republica Moldova și țările din care provin, în conformitate cu *Regulamentul cu privire la studiile străinilor în instituțiile de învățământ din Republica Moldova,* aprobat prin HG nr. 504/2017, și a prevederilor tratatelor internaționale.

**29.** Cetățenii străini, înmatriculați în ciclul I **–** studii superioare de licență în baza actelor de studii medii de cultură generală sau echivalentelor acestora, pot urma un an de studii compensator în instituția de învățământ superior, în care au fost înmatriculați, pentru studierea limbii române sau altei limbi de instruire.

**30.** Înscrierea la concursul de admitere a titularilor actelor de studii obținute în instituțiile de învățământ din statele semnatare ale *Convenției de la Lisabona*, se va realiza urmare a **recunoașterii și echivalării actelor de studii de către instituția de învățământ superior respectivă,** în conformitate cu prevederile ordinului Ministerului Educației, Culturii și Cercetării nr. 193/2020 *cu privire la organizarea procesului de recunoaștere și echivalare a* *actelor de studii obținute în străinătate pentru admitere la studii în învățământul superior.*

**31.** Înscrierea la concursul de admitere a titularilor actelor de studii obținute în instituțiile de învățământ din alte state decât cele semnatare ale *Convenției de la Lisabona*, se va realiza urmare a recunoașterii și echivalării actelor de studii de către structura abilitată pentru recunoașterea şi echivalarea actelor de studii şi calificărilor din cadrul Ministerului Educație, Culturii și Cercetării.

**32.** Cetățenii străini domiciliați în alte state, cu excepția persoanelor înmatriculate în baza protocoalelor de colaborare, care au promovat concursul de admitere, pot fi înmatriculați numai pe locurile cu taxă de studii, în mărimea stabilită de către instituția de învățământ superior respectivă, conform legislației în vigoare.

**33.** Pentru cetățenii străini înscriși la studii superioare, universitățile vor stabili cerințe speciale privind sosirea acestora înaintea sesiunii de admitere pentru a asigura respectarea masurilor epidemiologice.

**34.** Locurile cu finanțare bugetară, planificate pentru absolvenții instituțiilor de învățământ din unitățile administrativ-teritoriale din stânga Nistrului și municipiul Bender, pot fi redistribuite de către instituțiile de învățământ superior la sfârșitul sesiunii suplimentare de admitere candidaților la studii **–** cetățeni ai Republicii Moldova din dreapta Nistrului, **doar în cazul lipsei de solicitări** din partea absolvenților din localitățile de Est.

**35. Este interzisă redistribuirea** locurilor cu finanțare bugetară, planificate pentru **cetățenii străini,** în baza tratatelor internaționale la care Republica Moldova este parte, candidaților la studii **–** cetățeni ai Republicii Moldova.

**36. Cota-parte** de locuri pe domenii și programe de studii, repartizate deținătorilor **diplomelor de bacalaureat** și **diplomelor de studii profesionale** la înmatricularea la studii superioare de licență (integrate), se stabilește de instituția de învățământ superior,în funcție de particularitățile de instruire în domeniile respective, precum și de solicitările candidaților la studii.

**37.** Pentru deținătorii diplomelor de studii superioare universitare/ de licență, care solicită domeniul corespunzător profilului specialității studiate în instituția de învățământ superior sau care solicită un alt domeniu, concursul de admitere se va organiza în baza metodologiei proprii de concurs, cu respectarea prevederilor legislației în vigoare și ale prezentului Regulament.

**IV. FACILITĂȚI**

**38.** Se stabilește cota de **15 la sută** din numărul total de locuri (la fiecare program de studii superioare de licență, sau integrate/ domeniu de formare profesională) prevăzute în planul de înmatriculare cu finanțare bugetară, pentru următoarele **categorii de candidați**:

1. tinerii rămași fără ocrotire părintească;
2. tinerii cu grad de dizabilitate sever sau accentuat, care le permite urmarea studiilor și practicarea profesiei în specialitatea aleasă;
3. tinerii cu ambii părinți cu grad de dizabilitate;
4. tinerii ai căror părinți au participat la acțiunile militare pentru apărarea integrității şi independenței Republicii Moldova, la războiul din Afganistan sau la lichidarea consecințelor avariei de la Cernobîl; militarii-participanți la operațiunile militare post-conflict cu caracter umanitar în Irak;
5. tinerii din familiile cu patru și mai mulți copii, aflați la întreținere;
6. absolvenți ai școlilor din localitățile de Est ale Republicii Moldova şi din mun. Bender, care au studiat conform programelor de învățământ aprobate de Ministerul Educației, Culturii și Cercetării al Republicii Moldova;
7. tinerii din familiile de romi;
8. tinerii care au efectuat serviciul militar în termen în cadrul forțelor armate ale Republicii Moldova.

Înscrierea la cota de **15 la sută** din numărul total de locuri cu finanțare bugetară se efectuează la solicitarea candidaților la studii. Candidații din categoriile enumerate mai sus pot participa, concomitent, la concursul general de admitere, inclusiv la locurile cu taxă de studii.

**39.** La înmatricularea la cota de 15 la sută din numărul total de locuri cu finanțare bugetară, se va acorda **prioritate candidaților** rămași **fără ocrotire părintească**, precum și candidaților **cu grad de dizabilitate sever sau accentuat**. Înmatricularea pe locurile rămase neacoperite la această cotă se face în ordinea descrescătoare a mediilor de concurs ale celorlalți candidați înscriși la cota respectivă, **fără diferențiere pe categorii.**

**40.** Se stabilește **înmatricularea în afara concursului** la programul/ domeniul de formare profesională pentru care optează candidatul, în limita locurilor prevăzute în planul de înmatriculare cu finanțare bugetară, pentru următoarele categorii de absolvenți:

1. candidații care participă la concursul de admitere la studii superioare de licență la specialitățile din domeniul general de studiu *Științe ale educației* **în baza recomandărilor** la studii eliberate de către organele locale de specialitate în domeniul învățământului (în baza necesarului de cadre) și au media de admitere **cel puțin 8,0**;
2. candidații care provindin **familii de cadre didactice** (unul sau ambii părinți) și participă la concursul de admitere la studii superioare de licență la specialitățile din domeniul general de studiu *Științe ale educației* și au media de admitere **cel puțin 8,0**;
3. candidații care au obținut **performanțe la concursuri internaționale** sau **naționale**, conform profilului solicitat, recunoscute de Ministerul Educației, Culturii și Cercetării sau de o instituţie internaţională abilitată în domeniu;
4. deținătorii **premiilor de gradul I - III** (diplome și medalii de aur, argint, bronz), obținute la **olimpiadele internaționale** la disciplinele școlare incluse în Planul-cadru pentru învățământul general din ultimii trei ani;
5. deținătorii **premiilor de gradul I - III**, obținute la **olimpiadele republicane** la disciplinele școlare incluse în Planul-cadru pentru învățământul general, precum și premianții concursului republican „Cel mai bun elev inovator” (cu condiția că optează pentru specialitatea corespunzătoare disciplinei la care au fost premiați);
6. **premianții competițiilor sportive europene și mondiale** (locurile I - III), din ultimii trei ani, care optează pentru specialitatea din domeniul general de studiu *100 Științe ale sportului* sau specialitateapedagogică *0114.16 Educație fizică*;
7. deținătorii **premiului de gradul I**, obținut la olimpiadele organizate de instituțiile de învățământ superior la disciplinele școlare incluse în Planul-cadru pentru învățământul general (cu condiția că optează pentru specialitatea corespunzătoare disciplinei la care au fost premiați, în cadrul instituției respective de învățământ superior).

**41.** Listele olimpicilor, candidați la studii superioare, vor fi prezentate, la solicitare, comisiilor de admitere de către Ministerul Educației, Culturii și Cercetării și vor fi publicate pe site-ul Ministerului.

**42.** Senatul instituției de învățământ superior poate stabili suplimentar la facilitățile menționate în prezentul Regulament și alte facilități care nu vin în contradicție cu prevederile legislației în vigoare.

**V. ÎNSCRIEREA CANDIDAȚILOR LA CONSURSUL DE ADMITERE**

**43.** Înscrierea candidaților se desfășoară online pe platformele de admitere ale instituțiilor, conform metodologiilor stabilite de fiecare instituție de învățământ superior. Ca excepție, se permite prezența fizică pentru depunerea dosarelor a unui număr minim candidați, care nu dispun de mijloacele digitale respective în virtutea situației economice precare.

**44.** **Pentru** **înscrierea online la concursul de admitere,** candidatul vă expedia copia scanată a buletinului de identitate (pașaportului), cu prezentarea originalului acestuia în perioada stabilită de instituție pentru depunereaîn original a actelor de studii.

Înscrierea la concurs se poate face, în numele candidatului, și de o altă persoană pe bază de procură.

**45.** Pentru înscriere, candidatul va depune **online** la Comisia de admitere ***Dosarul de concurs***, utilizând softurile instituționale sau instrumentele TIC accesibile(*E-mail, Viber, Skype, Messenger, WhatsApp* etc.).***Dosarul de concurs*** va cuprinde următoarele **acte scanate**:

1. **cererea de înscriere la concursul de admitere** (model aprobat de Senat);
2. **actul de studii, cu anexa respectivă** (absolvenți liceelor din România și alte state, promoția din anul admiterii, depun certificatul de studii, cu notele obținute la examenele de bacalaureat şi situația școlară pe anii de studii, urmând ca diploma de bacalaureat să fie prezentată ulterior);
3. instituția de învățământ superior poate solicita de la candidat prezentarea Adeverinței medicale (F 086 e) și/ sau organiza un examen medical suplimentar la specialitățile /domeniile de formare profesională care necesită condiții fizice speciale;
4. **diplomele de gradul I-III**, obținute de către candidați la concursurile școlare republicane sau internaționale, la disciplinele de studiu, precum și diplomele ce atestă participarea la diferite concursuri (olimpiade), expoziții etc., organizate de Ministerul Educației, Culturii și Cercetării sau de ministerele de resort;
5. **4 fotografii 3x4 cm**;
6. **adeverința** eliberată de organul teritorial de tutelă și curatelă, pentru copiii orfani și copiii rămași fără ocrotire părintească;
7. **certificatele medicale** corespunzătoare, care atestă gradul de dizabilitate al candidatului sau al părinților acestuia;
8. **certificatul** care confirmă că unul din părinții candidatului a participat la acțiunile militare pentru apărarea integrității și independenței Republicii Moldova sau în războiul din Afganistan ori la lichidarea consecințelor avariei de la Cernobîl, eliberat de organele abilitate; adeverință care confirmă participarea candidatului la operațiunile militare post-conflict cu caracter umanitar în Irak;
9. **certificatul** despre componența familiei și copiile certificatelor de naștere ale fraților/surorilor (pentru candidații care provin din familii cu patru și mai mulți copii);
10. **confirmarea** apartenenței la familii de romi;
11. extrasul din **Carnetul de muncă** (dacă este cazul);
12. **recomandarea** organului local de specialitate în domeniul învățământului sau adeverința de la locul de muncă al părinților – cadre didactice pentru înscrierea la concursul de admitere la specialitățile din domeniul general de studiu  *Ştiinţe ale educaţiei;*
13. copia **certificatului de naştere** al candidatului la studii - reprezentant ai diasporii moldovenești de peste hotare sau **al unuia dintre părinți**, pentru a demonstra țara de origine (Republica Moldova).

**46.**În condițiile evoluției situației epidemiologice și măsurilor întreprinse de autorități pentru a preveni răspândirea epidemiei virusului COVID-19, punctele medicale universitare, până la demararea anului de studii, în caz de necesitate, organizează testări medicale ale candidaților la studii, cu respectarea anonimatului.

**47.**Candidații care participă la concursul de admitere în baza diplomei de studii superioare/ de licență și optează pentru studii cu finanțare din buget, vor include în dosar o adeverință care confirmă sursă de finanțare a studiilor realizate, eliberată de instituția de învățământ superior absolvită.

**48.** Dosarul cu actele depuse rămâne pe toată perioada concursului de admitere la Comisia de admitere a instituțiilor de învățământ unde s-a desfășurat admiterea.

**49.** Instituțiile de învățământ superior pot percepe de la candidați, în condițiile legii, o taxă de înscriere pentru organizarea și desfășurarea concursului de admitere, în cuantumul aprobat de senatele universitare și prevăzute în metodologiile proprii, publicate pe pagina web oficială a instituției.

**VI. DESFĂȘURAREA CONCURSULUI DE ADMITERE**

**50.** Media generală minimă de admitere la studii superioare de licență nu poate fi mai mică decât 5 (cinci). La calcularea mediei generale de concurs pot fi utilizate notele de la examenele de bacalaureat, media generală a examenelor de bacalaureat, nota medie generală a anilor de liceu, notele pe discipline din anexa la diploma de bacalaureat, notele și mediile din diplomele de studii profesionale, notele de la examenele de absolvire și mediile din atestatele de studii medii de cultură generală, notele obținute la probele concursului de admitere, conform metodologiile proprii aprobate de senat.

**51.** În cazul în care mai mulți candidați înregistrează **aceleași medii de concurs**, sau sunt depusepentru admitere câteva diplome: de absolvire a liceului și a învățământului profesional tehnic/superior, metodologiile proprii de admitere trebuie să prevadă criterii de selectare a candidaților în ordinea de înmatriculare, inclusiv **vor** **avea prioritate:**

1. candidații cu premii de gradul I-III obținute la olimpiadele organizate de instituțiile de învățământ superior la disciplinele școlare, incluse în planul de învățământ;
2. candidații participanți la olimpiade, concursuri, expoziții, conferințe etc., naționale sau internaționale;
3. candidații absolvenți ai profilului corespunzător specialității (real/umanist/arte/sport);
4. candidații vizați în art. 38 al prezentului Regulament;
5. candidații din localitățile rurale;
6. **deținătorii diplomei de bacalaureat din anul admiterii**;
7. persoanele care practică activități de voluntariat în conformitate cu Legea nr. 121 din 18.06. 2010;
8. alte criterii de selectare, care nu vin în contradicție cu prevederile legislației în vigoare.

**VII. REZULTATELE CONCURSULUI DE ADMITERE**

**52. Rezultatele *intermediare şi finale*** ale concursului de admitere se aprobă de către Comisia de admitere a instituției de învățământ superior și, obligatoriu, se fac publice prin afișare pe **pagina web** proprie. În listele nominale, candidații sunt trecuți în ordinea descrescătoare a mediei generale de admitere.

**53**. După afișarea *rezultatelor intermediare* ale concursului de admitere, candidatul optează pentru specialitatea aleasă, prin depunerea **în original** a actelor menționate în art.42 la instituția de învățământ respectivă, în **termenul de depunere, stabilit de instituție** în metodologia proprie de admitere.”

**54**. **Neprezentarea actului de studii, în original**, din vina candidatului admis, în termenul stabilit prin metodologia proprie de admitere, duce la **pierderea locului obținut** prin concursul de admitere în instituția de învățământ superior respectivă.

**55**. Instituțiile de învățământ superior au obligația să restituie, după afișarea rezultatelor intermediare sau/ și finale, în cel mult **24 de ore** de la depunerea cererii, necondiționat și fără perceperea unor taxe, toate actele candidaților respinși sau ale celor care renunță la locul obținut prin concursul de admitere.

**56.** Eventualele contestații cu privire la rezultatele concursului de admitere se depun **online** de către candidați, la instituția de învățământ organizatoare, în decurs de **24 de ore** din momentul afișării rezultatelor intermediare sau finale pe **pagina web a instituției**, utilizând softurile instituționale sau instrumentele TIC accesibile(*E-mail, Viber, Skype, Messenger, WhatsApp* etc.), în conformitate cu metodologiile proprii de admitere.

**57.** La încheierea fiecărei sesiuni a concursului de admitere se va întocmi un proces-verbal, semnat de către președintele și membrii Comisiei de admitere

**VIII. ÎNMATRICULAREA**

**58.** Înmatricularea candidaților declarați admiși se face în perioada stabilită conform metodologiei proprii de admitere și numai după soluționarea contestațiilor.

**59.** Înmatricularea la învățământul **cu frecvență** și la învățământul **cu frecvență redusă** se face strict în ordinea descrescătoare a mediei de concurs a candidaților, în limita numărului de locuri planificate pentru fiecare program de studii, categorie de candidați și sursă de finanțare.

**60.** Înmatricularea pe **locurile cu taxă de studii** se va face din rândul candidaților situați sub ultimul admis pe locurile finanțate de la bugetul de stat, în ordinea descrescătoare a mediilor de concurs, la solicitarea în scris a candidaților.

În cazurile când candidații se înscriu **doar la locurile cu taxă**, înmatricularea se face în ordinea descrescătoare a mediilor de concurs ale acestora.

**61. Listele (provizorii și finale) ale candidaților** care au promovat concursul de admitere, cu indicarea mediilor de concurs, și, după caz, locurile neacoperite se afișează pe **pagina web a instituției** de învățământ superior.

**62.** Înmatricularea candidaților declarați admiși în urma concursului de admitere se face prin **ordinul rectorului.** După aprobarea înmatriculării, studenții sunt înscriși în *Registrul matricol universitar* cu un număr matricol valabil pentru întreaga perioadă de școlarizare la programul de studii la care au fost admiși.

**63.** Instituțiile de învățământ superior au obligația încheierii contractelor de studii cu studenții înmatriculați în termen de **zece zile lucrătoare** după începutul anului de studii.

**64.** Un candidat declarat admis la studii superioare de licență poate beneficia de **finanțare de la buget o singură dată.**

**65.** Candidații înmatriculați la studii, care nu se prezintă în instituția de învățământ superior timp de cel mult zece zile de la începutul anului universitar și care nu prezintă, în acest termen, acte de justificare a absenței, sunt exmatriculați. Pe locurile devenite vacante sunt înmatriculați următorii candidați din lista de admitere.

**IX. COMISIILE DE ADMITERE, DE EXAMINARE ȘI**

**DE EXAMINARE A CONTESTAȚIILOR**

**66.** În fiecare instituție de învățământ se constituie, prin ordinul rectorului, **Comisia de admitere** pentru organizarea și desfășurarea concursului de admitere.

**67.** Pentru organizarea și desfășurarea probelor de concurs, se constituie, prin ordinul rectorului, **comisii de examinare pe probe de concurs.** Membrii Comisiei de admitere nu pot fi incluși în componența comisiilor de examinare.

**68.** În fiecare instituție de învățământ superior se constituie, prin ordinul rectorului, **comisii de examinare a contestațiilor** depuse de candidați, care funcționează de la lansarea sesiunii de admitere și până la data declarării candidaților înmatriculați. Președintele și membrii comisiei examinare a contestațiilor nu pot fi membri ai Comisiei de admitere și /sau ai comisiilor de examinare.

**69.** Comisia examinează cererea de contestație a candidatului și prezintă concluziile sale președintelui Comisiei de admitere. Deciziile Comisiei de contestație sunt definitive și se comunică candidatului în termen de 48 de ore de la momentul înregistrării cererii de contestație.

**70. Comisia de admitere**, la nivelul instituției, este formată din:

a) președinte **–** rectorul instituției de învățământ;

b) secretar responsabil;

c) membri **–** cadre didactice și științifico-didactice din instituția de învățământ respectivă.

**71. Comisia de admitere are următoarele atribuții:**

1. organizează online activități de ghidare în carieră, emisiuni radiofonice și televizate privind admiterea; asigură consilierea prin telefon sau online a candidaţilor în procesul de admitere la studii prin încurajarea acestora de a accesa specialităţi din domeniile considerate feminine sau masculine; cu respectarea preferințelor lingvistice ale candidaților la studii; publică materiale informative despre instituția respectivă de învățământ superior și procedura de admitere;
2. asigură condiții normale pentru activitatea secretariatului, a comisiilor de examinare şi de examinare a contestațiilor;
3. face publice pe pagina web planul de admitere pe domenii și programe de studii, forme de învățământ, cote-părți și limba de instruire, precum și taxele de studii stabilite în anul academic respectiv, pentru locurile cu taxă;
4. poate asigura, contra plată, prestarea de servicii sociale pentru candidați: alimentație, cazare etc.;
5. analizează și generalizează rezultatele admiterii și activitatea comisiilor de examinare; elaborează raportul privind admiterea și înmatricularea candidaților, în formatul stabilit de Ministerul Educației, Culturii și Cercetării;
6. prezintă propuneri pentru perfecționarea procesului de admitere.

**72.** Mandatul Comisiei de admitere se extinde pe durata unui an academic.

**XI. DISPOZIŢII FINALE**

**73.** Raportul privind admiterea și înmatricularea candidaților pe forme de învățământ și surse de finanțare, elaborat după modelul stabilit de Ministerul Educației, Culturii și Cercetării și validat prin semnătura președintelui Comisiei de admitere, se prezintă Ministerului Educației, Culturii și Cercetării și ministerului de resort (după caz) în termenul stabilit de acesta, pe suport hârtie și în versiune electronică.

**74.** Prezentul Regulament poate fi modificat doar de către Ministerul Educației, Culturii și Cercetării.

**75.** Ministerul Educației, Culturii și Cercetării va monitoriza modul de organizare și desfășurare a admiterii și înmatriculării în instituțiile de învățământ superior.

**76.** În cazul evaluării cunoștințelor în **scala de cinci puncte**, notele din actul de studii se vor echivala cu notele în scala de zece puncte, după cum urmează:

|  |  |  |  |
| --- | --- | --- | --- |
| **Nota în scara de notare de 5 puncte** | **3** | **4** | **5** |
| **Nota în scara de notare de 10 puncte** | **5,5** | **7,5** | **9,5** |

Anexă

**Accesul la studii superioare de licență pentru titularii Diplomei de studii profesionale, absolvenți ai programelor de formare profesională tehnică postsecundară și postsecundară nonterţiară, în perioada 2015 – 2021**

|  |  |
| --- | --- |
| Anulabsolvirii | Durata programului de formare profesională tehnică postsecundară și postsecundară nonterţiară |
| 2 ani | 3 ani | 4 ani | 5 ani |
| 2015 |  |  |  |  |
| 2016 |  |  |  |  |
| 2017 |  |  |  |  |
| 2018 |  |  |  |  |
| 2019 |  |  |  |  |
| 2020 |  |  |  |  |
| 2021 |  |  |  |  |

**Legendă:**

|  |  |
| --- | --- |
|  | * acces la studii superioare de licență, conform prevederilor art. 25, pct. 6 din Legea învățământului nr. 547/1995.
 |
|  | * acces în câmpul muncii, conform prevederilor art. 63 din Codul educației nr. 152/2014.
 |
|  | * acces la studii superioare de licență, cu condiția susţinerii obligatorii a examenului de bacalaureat profesional, conform prevederilor art. 63 din Codul educației, cu modificările din 2017.
 |